Dú liebú svmerwnne ist komen
Dú liebú svmerwnne ist komen·
mit liehter ǒgen weide·
wir han der vogel sanc vernomen·
in tet der winter leide·
si freuwent sich der vil schonen zit·
dú mich da freut vil kleine·
ein swere an minem herzen lit·
die kan mir nieman dar abe genemen wan dú vil gv̊te alleine·

Wvrde aber mir ir helfe erkant·
so horte man mich singen·
vs hohem mv̊te sa zehant·
von minneklichen dingen·
e· mag ich wol gesingen niht·
das froͤlich si gesvngen·
mir gebe dú liebe an freuden pfliht·
nach der min herze manigen tag mit stete hat gervngen·

Sit al min froͤde an ir nv lit·
so solde si bas eren·
mich senden man ia wer es zit·
vnd al min leit verkeren·
wil si niht wenden minen pin·
so hat min freude ein ende·
ir tůt mir schiere helfe schin·
ê das min froͤide also zerge vil selig wip das wende·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse